钦定古今图书集成/明伦汇编/官常典/第788卷 > 李先
## 钦定古今图书集成/明伦汇编/官常典/第788卷 > 李先

按《宋史李兑传》：“兑从弟先，字渊宗，起进士，为虔州观
察推官，摄吉州永新令。两州俗尚讼，先为辨枉直，皆
得其平。知信州、南安军，抚楚州，历利梓、江东、淮南转
运使。寿春民陈氏施僧田，其后贫弱，往丐食僧所，而
僧逐之，取僧园中笋，遂执以为盗。先诘其由，夺田之
半以还之。所至治官如家，人目以俚语。在信为错安
头”，谓其无貌而有材也；在楚为“照天烛”，称其明也。楚
有民迫于输赋，杀牛鬻之。里胥白于官，先愍焉，但令
与杖。通判孙龙舒以为徒刑，毁其按。明日龙舒来，先
引囚曰：“汝罪应杖，以通判贷汝矣。”遣之出。积官至秘
书监致仕。兄兑，尚无恙，事之弥笃。以子叙封，得大中
大夫。闲居一纪卒，年八十三。子庭玉，年六十即弃官
归养，人贤其家法云。